A fantasy műfaj reneszánsza - Narnia a Könyvfesztiválon
Címlap / Ajánló / A fantasy műfaj reneszánsza - Narnia a Könyvfesztiválon
2019. április 25. 11:38
Fantasy, Könyv, Könyvajánló, Könyvfesztivál, Narnia, Olvasás, Olvasmány, Olvasó
Ma kezdődik, majd egész hétvégén át tart a Könyvfesztivál, ahol tarolhat a Narnia. Két új kötet a piacon!
A magyar könyvkultúra legrangosabb nemzetközi eseményén, amely a négy nap alatt Európa legnagyobb könyvesboltjaként is működik, számos izgalmas és rendhagyó programmal találkozhatnak az érdeklődők.
Idén debütál például a Harmat Kiadó gondozásában a máig a világ legolvasottabb fantasy művei közé tartozó Narnia krónikái eredeti illusztrációkkal készült egykötetes kiadása, és Michael Wardnak a rajongók számára igazi csemegét jelentő A Narnia-kódja is, amely lenyűgöző irodalmi felfedezésre vállalkozik. A szerző C. S. Lewis életművének tanulmányozásával találja meg és tárja fel a „titkos kódot”, amely összefűzheti a Narnia krónikáinak összes kötetét.
A Narnia krónikái hétkötetes regényciklus – amely a 20. század egyik legsokoldalúbb keresztény gondolkodója és írója, C. S. Lewis tollából született meg – az évtizedek során mára az igazi klasszikusok közé emelkedett, és sikere azóta is töretlen. Narnia birodalmának titokzatos története – olvasók millióit ejtve rabul – komoly hatással volt az ifjúsági és gyerekirodalomra, és olyan mai, kortárs művekre és alkotókra is, mint például J. K. Rowling és a Harry Potter-sorozat.
A hazánkban is a kötelezően választható olvasmányok sorában szereplő, kalandokban bővelkedő mű a jó és a rossz örök csatáján keresztül járja körül többek között az áldozathozatal, a megbocsátás, a hűség, a szelídség, a bátorság, az alázat témaköreit.
„A fantasy kétségtelenül reneszánszát éli. C. S. Lewis bravúros érzékkel kísérletezett a különböző műfajokkal, a modern kori fantasy műfaj felvirágoztatásában élen járt J. R. R. Tolkiennal együtt, akivel barátokként és vitapartnerekként is kölcsönösen inspiráló hatással voltak egymásra" – nyilatkozta a most nyíló Nemzetközi Könyvfesztivál kapcsán dr. Herjeczki Kornél, a Harmat Kiadó igazgatója. Mint fogalmazott: a Narnia rendhagyó módon nemcsak évtizedről évtizedre újabb generációkat szólít meg, hanem össze is köti őket.
A kiadó rögtönzött olvasói megkérdezése alapján a regényfolyamot gyakran a szülők, nagyszülők olvassák fel a gyerekeknek, ami egyben közös családi élmény is jelent.